Vereinigung Schwäbisch-Alemannischer Narrenzünfte

D **Vereinigung vu Schwebisch-Alemannische Narrezimft** (dt. *Vereinigung Schwäbisch-Alemannischer Narrenzünfte*, churz: VSAN) isch dr 1924 grindet Dachverband vu 67 draditionäll uusgrichtete Narrezimft vu dr schwebisch-alemannische Fasnet. D Narrezimft lige in dr Regierigsbezirk Fryybeg, Dibenge, Schwabe un in fimf Kanton vu dr Dytschschwyz.

## Gschicht

D Vereinigung vu Schwebisch-Alemannische Narrezimft isch am 16. Novämber 1924 as erschte Dachverband vu dr schwebisch-alemannische Fastnet z Villinge grindet wore. Grindigsmitgliider sin 13 Narrezimft un -verein gsi vu Briilinge, Elzach, Eschinge, Hasle, Hifinge, Laufeburg, Oberndorf, Offeburg, Rautweil, Schramberg, Stocke, Villinge un Waldshuet. Grindet zerscht unter em Arbetstitel *Gauverband badischer und württembergischer Narrenzünfte* isch uf dr Hauptversammlig am 30. Novämber 1930 z Oberndorf dr Name *Vereinigung Schwäbisch-Alemannischer Narrenzünfte* bschlosse wore. Dr erscht Bresidänt vu dr Vereinigung isch dr Benjamin Grüninger vu Villinge gsi, wu scho anne 1927 gstorbe isch. Syy Noofolger isch dr Albert Fischer wore, wu au Mitgliid vu dr Narrozumft Villinge gsi isch.

Wu d Nationalsozialischte z Dytschland 1933 an d Macht chuu sin, het des au Folge gha fir d Vereinigung. Ab 1934 het sich dr Bresidänt *Fierer* gnännt un d Vereinigung isch dr Ryychskulturchammere vu dr NSDAP byydrätte. Anne 1937 het z Minche e vu dr Nationalsozialischte organisierte Karnevalskongress stattgfunde, wu au dr Albert Fischer as Vorsitzer vu dr Vereinigung deilgnuu het. D Vereinigung isch in dr nej grindete *Bund Deutscher Karneval* ufgnuu wore. Im nämlige Johr isch in dr Vereinigung e Erhebig durgfiert wore, bi welene Mitgliidszimft s e historisch gwagseni Fasnet am Ort gee het. E baar Zimft sin derno in d Kategorii vu dr nit historische Zimft yygordnet wore. Doderzue hän d Zimft vu Fryybeg un Brysach ghert. Wäge däm sin die derno us dr Vereinigung uusdrätte un hän dr Verband vu Oberryynische Narrezimft (VON) grindet. Mit em Uusbruch vum Zweete Wältchrieg isch d Detigkeit vu dr Vereinigung un vu ihre Mitgliidszimft fascht ganz yygstellt wore.

Noch em Zweete Wältchrieg sin ab 1946 mit dr Gnähmigung vu dr Militärverwaltige in dr franzesische Bsatzigszone einzelni Narrezimft wider grindet wore. Am 13. Oktober 1946 isch d Widergrindig vu dr Vereinigung vu Schwebisch-Alemannische Narrezimft uf ere Versammlig z Villinge bschlosse wore. Dr Albert Fischer isch wider zum erschte Vorstand gwehlt wore. Am 24. April 1949 het d *Vereinigung alemannischer Narrenzünfte* di ändgiltig Zuelossig dur di franzesisch Militärregierig iberchuu. D fufzger Johr sin gchännzeichnet gsi dur Ussenandersetzige in dr Vereinigung um d Wohrig vu dr Fastnetsdraditione. Anne 1953 isch s wäge däm zum Uusdritt vu dr draditionsbwusste Narrezimft vu Elzach, Rautweill un Iberlinge chuu. Ihne isch 1955 d Historisch Narrozumft Villinge 1584 e.&nbsp;V. noogange un 1958 d Narrezumft Oberndorf. Elzach, Rautweil, Oberndorf un Iberlinge bilde syt 1963 dr luck Viererbund ohni Satzig. Wel s Ufnahmeverfahre vu dr Vereinigung vu Schwebisch-Alemannische Narrezimft seli reschtriktiv isch, sin e Huffe anderi Narrevereinigunge im Ruum vu dr schwebisch-alemannische Fasnet grindet wore mit weniger stränge Regle zum Brauchtum un zue dr Uufnahm vu dr neje Zimft. Byyschpel sin d Narrevereinigung Hegau-Bodesee (NVHB - grindet 1959), d Vereinigung vu Hochryynische Narrezimft (VHN - grindet 1964) un dr Alemannisch Narrering (ANR - grindet 1969).

Im Juli 2012 isch mit dr Narrezumft *Schnabelgiere* Meersburg zum erschte e Zumft uussgschlosse wore. Noch eme Bschluss vu 1988 losst d Verainigung kkai neji Häxegruppe me zue. D Meersburger hän anne 1995 en Aadrag gstellt, ass e Burghäxegruppe zuegloo wird, hän sich aber nit chenne ainige mit dr Verainigung.

### Bresidänte
* 1924 - 1927: Benjamin Grüninger, Villinge
* 1927 - 1952: Albert Fischer, Villinge
* 1952 - 1960: Weibert Zehnder, Villinge
* 1961 - 1977: Hans Ströhle, Markdorf
* 1977 - 1989: Karl Dilger, Eschinge
* 1989 - 1995: Horst Bäckert, Lindau
* syt 1996: Roland Wehrle, Furtwange

### Narredräffe
* 1929: Villinge
* 1930: Rautweil
* 1933: Stocke
* 1935: Offeburg
* 1936: Oberndorf
* 1938: Iberlinge
* 1950: Radolfzell
* 1956: Riedlinge
* 1960: Singe
* 1964: Offeburg
* 1968: Bad Cannstatt
* 1972: Konschtanz
* 1976: Eschinge
* 1980: Waegaate
* 1984: Lindau/Bodesee
* 1988: Offeburg
* 1992: Bad Cannstatt
* 1996: Waldkilch
* 2000: Wange
* 2004: Singe
* 2008: Bad Waldsee
* 2012: Konschtanz
* 2016: Lindau

## Struktur un Ziilsetzig
Zue dr Vereinigung vu Schwebisch-Alemannische Narrezimft ghere mittlerwyyli 69 Narrezimft vu 68 Ortschafte z Bade-Wirttebärg, z Bayern un dr Schwyz. Dr Sitz isch syt dr Yydragig in s Vereinsregischter 1978 Dirre. Ziil vum Verband sin d Bfläg un d Ferderig vum im schwebisch-alemannische Sprochruum vorhandene Fasnetbruuchtum, d Berotig vu dr Mitgliidszimft, d Verdrättig vu däne ihre Inträsse gegeniber Dritte un d Ferderig vu dr Fasmnetsforschig. Z Dirre bedrybt d Vereinigung syter em 5. Mai 1973 dr Narreschopf as Museum un Veraastaltigsort. Organ vum Verband isch d Zytschrift *Journal schwäbisch-alemannischer Fastnacht*, wu eimol im Johr erschynt. Dr Bresidänt isch syt 1996 dr Roland Wehrle. Vizebresidänte sin dr Otto Gäng un dr Johannes Muschal.

## Mitgliidszimft
Syt 1964 sin d Mitgliidszimft acht *Landschafte* zugordnet: Boor, Bodesee-Linzgau-Schwyz, Donau, Hegau, Hochryy, Neckar-Alb, Oberschwobe-Allgai, Schwarzwald. Eimol im Johr findet Landschaftsdräffe statt, wu sich alli Mitgliidszinft vu eire Landschaft dräffe. All vier Johr dräffe sich alli 67 Zimft zuen eme große Narredräffe vu dr VSAN. S letscht Dräffe het am 23. Jänner 2016 z Lindau stattgfunde.

## Lueg au
* Fastnacht

## Literatur
* Martin Blümcke: *Gestalten der schwäbisch-alemannischen Fastnacht*. (Südkurier), Konstanz 1989, ISBN 3-87799-050-9
* Vereinigung schwäbisch-alemannischer Narrenzünfte (Hrsg.): *Zur Geschichte der organisierten Fastnacht*. Doldverlag), Vöhrenbach, ISBN 3-927677-17-5

## Weblink
* Homepage der Vereinigung Schwäbisch-Alemannischer Narrenzünfte (VSAN)
* Lischt vu Links zue dr 69 Mitgliidszimft
* Yytrag im Narrewiki
* Alli Ortschafte mit Mitglidszimft vu Vereinigung uf Google Maps

## Fuessnote